Europarlamentarul PNL Gheorghe Falcă a vorbit, vineri seara, în emisiunea Actualitatea, moderată de Tudor Mușat, pe B1 TV, despre Cătălin Cîrstoiu, candidatul comun al coaliției PSD-PNL la alegerile pentru Primăria Capitalei.
Gheorghe Falcă spune că managerul Spitalului Universitar din București este un om împlinit din punct de vedere profesional și că e foarte important ca oamenii ca el să aibă curajul să intre în politică.
"E foarte important ca atunci când vii în fața oamenilor, tu, din punct de vedere profesional, să fii un om împlinit. Domnul Cîrstoiu este un om împlinit din punct de vedere profesional, până la cel mai înalt nivel al unui medic. Și-a atins profesional nivelul ajungând managerul unui spital important din București.
Și-a atins profesional, din punct de vedere al calității de profesor universitar, nivelul că este decanul Facultății de Medicină. E foarte important ca acești oameni să aibă curajul să intre în politică, cum avut curajul și Nicușor Dan cândva. E foarte bine să intre cât mai mulți oameni care își ating gradul profesional maxim să aibă curajul să intre în politică", a spus europarlamentarul PNL.
"Și abia așteptăm să îl vedem ca om, ca familie, ca și program, să ne spună și ce înseamnă managementul unui spital, să vedem ce înseamnă managementul unui oraș, pentru că nu ne-am pregătit foarte mulți pentru zona de administrație. Să știți că foarte puțini se pregătesc, dar dacă vii cu sufletul, dacă înțelegi ce înseamnă management, vei putea fi un foarte bun primar", a mai adăugat Gheorghe Falcă.